魏了翁
次韵西叔兄日食地震诗
正月太阳食，六月阴萋萋。
利沔阶成间，桑土为涂泥。
破山覆桥阁，灌城坏河堤。
蜀地五六震，积潦伤农畦。
梓州暑尤异，我兴看朝隮。
出逢七十翁，履敝衣无绨。
前行为余言，老夫齿含齯。
阅事亦已多，近闻何乖睽。
去年大官括隐户，父詈子诅妻悲啼。
大官深居那得闻，小吏鼻息干云蜺。
今年得少休，经风苦凄凄。
番军袭江淮，将士惊噬脐。
四方靡所寄，容身仅坤倪。
灾异又如此，宁保梁益西。
太守闻此言，惕如履征鼙。
又见广文诗，口呿心沈迷。
力能得为仅千里，滔滔四少皆余黎。